ĐACI SUPERJUNACI

Svakih nekoliko godina u našu školu upiše se neobičan razred. U tom su razredu samo superjunakinje i superjunaci. Svatko od njih ima neku neobičnu, posebnu moć. I svatko od njih mora naučiti kako pravilno upotrijebiti tu moć.

U tome im pomažu dvije superučiteljice. Njihova je moć da znaju kako prepoznati i učiti superjunake. Nije uvijek lako, ali svaki put kada svi zajedno spase svoje naselje, mjesto ili svijet, shvate koliko je važno učiti.

Posljednji takav slučaj dogodio se prošli tjedan. Kiša je danima padala. Sve je bilo mokro i natopljeno vodom. Napokon, četvrtoga dana pojavilo se sunce. Učenici su veselo izišli na dvorište. Dječja vika proširila se Cvjetnim naseljem.

Grgur je zamišljeno šetao. Iznenada je došao do učiteljice i rekao:

– Negdje curi voda.

Grgur je ispružio ruku.

– Mislim iz nasipa.

Učiteljica, koja je znala za Grgurov supersluh, odmah je okupila učenike. Svi su pažljivo gledali u Nevu.

Neva, koja je imala sposobnost vođenja, rekla je odlučnim glasom:

– Nikolina, upotrijebi svoj supervid.

Nikolina se namrštila i gledala prema nasipu. Naravno, vidjela je i kroza zidove pa joj neboderi nisu smetali. Uskoro je spazila sitnu rupicu kroz koju se nabujala Sava izlijevala u park. I tada je započela superbrza akcija.

(Priča se nastavlja…)

Odgovori na pitanja u pisanku.

1. Tko je u neobičnom razredu?
2. Kakvu moć imaju učiteljice?
3. Kojeg se dana pojavilo sunce?
4. Što je Grgur čuo?
5. Tko ima sposobnost vođenja?
6. Koja je Nikolinina supermoć?